Inspireret af de sølvgrå planters nyopdagede efterårskvaliteter, kom jeg lige til at plante lidt om og flytte lidt rundt på krukkerne. Dermed opstod der en ny krukkesamling helt domineret af krukkeplanter med sølvgråt løv tilsat et strejf af hvidt fra den ukuelige vortemælk, Euphorbia ‘Diamond Frost’.
Den gamle, grå teaktræsbænk foran huset må holde for som podie for årstidens pynt i passende farver. Og så for det helt fantastiske spøgelsestræ, Corokia cotoneaster, der bare må fremhæves.Jeg kan simpelthen ikke stå for det lille træ med vitterligt sølvfarvede, bittesmå blade på tynde zigzag grene. Den er desværre ikke vinterhårdfør, men lige nu rigtig fin som krukkeplante.
Nyresnerle, Dichondra argentea, har været brugt i nogle sammenplantede krukker med har nu fået sin egen som en værdig partner i den nye gruppe.
Gråblad, Senecio cineraria, har sin egen historie. Den overvintrede faktisk i drivhuset men var blevet noget tyndbenet i det. I stedet for bare at smide den ud, blev stiklingeformering forsøgt, og det viste sig altså at være muligt. Nu vil den oven i købet til at blomstre.